## Susana Camarero anima els veïns de Torrent a disfrutar de les seues tradicions en la Fira de Sant Blai “per a avançar i superar el dolor que ha deixat la DANA”

*** La vicepresidenta primera i consellera de Servicis Socials, Igualtat i Vivenda ha visitat la fira acompanyada per l’alcaldessa, Amparo Folgado
* Recorda que Torrent “és un poble valent i unit” que mereix celebrar la seua cultura i les seues senyes d’identitat**

La vicepresidenta primera i consellera de Servicis Socials, Igualtat i Vivenda, Susana Camarero, ha animat el poble de Torrent a disfrutar, en estos dies de celebració de Sant Blai, d’unes festes que sumen tradició cultural, històrica i gastronòmica “per a avançar i superar el dolor que ha deixat la DANA durant els últims mesos”.

La vicepresidenta, que ha estat acompanyada per l’alcaldessa del municipi, Amparo Folgado, ha conegut de primera mà els detalls d’esta celebració i ha pogut conversar amb veïns de la localitat als quals ha traslladat el seu suport i el de tot el Consell. “No vos soltarem de la mà, ni a l’alcaldessa, ni al municipi, ni als veïns, durant tot el temps que siga necessari, fins a la recuperació i reconstrucció total”, ha assegurat.

A més, ha destacat que Torrent “és un poble valent, amb famílies i veïns que, units, s’estan esforçant per tirar avant, després de molt de patiment, i mereixen disfrutar de l’alegria d’estes festes, símbol de les seues senyes d’identitat”.

La Fira de Sant Blai de Torrent ha congregat durant este cap de setmana més de 150.000 persones que han recorregut els carrers d’esta localitat, capital de l’Horta Sud, i han participat de les activitats i els costums gastronòmics i culturals propis del municipi.

Fecha: 03/02/2025